Predkladacia správa

Materiál Obsahové zameranie a organizačné zabezpečenie Predvstupového ekonomického programu SR v roku 2003 (ďalej PEP resp. PEP SR) predkladá MF SR na rokovanie vlády ako iniciatívny. Jeho hlavným cieľom je otvoriť spoluprácu relevantných ministerstiev a inštitúcií na príprave dokumentu PEP SR, ktorý bude prezentovať aktuálne  predstavy vlády o reformách a ich vplyve na ekonomiku v krátkodobom a strednodobom horizonte. PEP by mal poskytnúť komplexnejší pohľad na reformné kroky vlády, a tým stransparentniť súčasné a budúce prostredie pre domáce i zahraničné  ekonomické subjekty. 
Charakteristika reformného smerovania vlády bude oficiálne prezentovaná Európskej komisii  ako aktualizácia Predvstupového ekonomického programu SR; z tohto dôvodu  považujeme za potrebné prostredníctvom predkladaného materiálu obnoviť organizačnú štruktúru a systém prác na aktualizácii PEP, ktorý bude v roku 2003 vypracovávaný na obdobie do roku 2006. Cieľom je vytvoriť dostatočný časový priestor a podmienky pre rozvinutie analytických a prognostických činností potrebných pre kvalitný odhad vplyvu štrukturálnych reforiem na strednodobý vývoj ekonomiky SR a pre prezentáciu dostatočnej miery realizovateľnosti a úspešnosti PEP SR v súlade s očakávaniami a odporúčaniami EK. 
Kvôli lepšej transparentnosti a zabezpečeniu kontinuity uvádzame v predkladacej správe stručne aj niekoľko dôležitých faktov o poslaní a doterajšom vypracovávaní  PEP.
V súlade s partnerstvom pre vstup Európska komisia počnúc rokom 2001 začala spolu s kandidátskymi krajinami realizovať  iniciatívu „Predvstupová procedúra fiškálneho dohľadu“, ktorou sa kandidátske krajiny pripravujú na permanentný fiškálny dohľad realizovaný pre členské štáty v EÚ. Procedúra pozostáva z dvoch častí, ktoré sa vypracovávajú a predkladajú EK ročne : 1) Notifikácia (informácia o štátnom dlhu a deficite); 2) Predvstupový ekonomický program (strednodobý program politík s dôrazom na zdravý vývoj verejných financií a štrukturálne reformy) – predchodca budúcich  Programov konvergencie (v EÚ) a Programov stability (v EMÚ). 
V roku 2003 sa bude vypracovávať, resp. aktualizovať  PEP SR tretíkrát. Zámery vlády sa budú prezentovať so zreteľom na  jednotné dispozície EK pre vypracovávanie PEP a odporúčania EK vznesené pri hodnotení PEP SR v roku 2002. Spôsob vypracovávania PEP bude analogický ako v predchádzajúcich rokoch – v gescii MF SR a v širokej spolupráci s príslušnými ministerstvami a ďalšími inštitúciami. Zvýšená pozornosť sa bude musieť venovať prehĺbeniu analytickej a prognostickej činnosti, najmä pri oceňovaní vplyvov štrukturálnych reforiem na vývoj verejných financií, s očakávaním pozitívnych výsledkov zväčša v strednodobom horizonte. Vysoká náročnosť analytickej činnosti a proces zlaďovania parciálnych zámerov si vyžiada väčší časový priestor, preto obnovenie organizačnej štruktúry a začatie konkrétnych prác na príprave podkladov pre PEP bude musieť byť promptné a medzirezortná spolupráca pružná, uskutočňovaná aj na neformálnej báze. 
Postupná konkretizácia časového harmonogramu prác na príprave PEP bude realizovaná tak, aby PEP mohol byť predložený na rokovanie vlády v júni 2003 (v 26. týždni) a do 15. augusta zaslaný na posúdenie EK. Hodnotenie a závery EK majú v roku 2003 obzvlášť veľký význam, pretože môžu ovplyvniť  proces prijímania SR do EÚ (predpokladaný termín vstupu od 1. mája 2004). Z tohto dôvodu je dôležité, aby PEP adekvátne prezentoval pokračujúce, resp. plánované štrukturálne reformy v ekonomike SR, poskytoval ocenenie ich strednodobých pozitívnych vplyvov na vývoj verejných financií, na rovnovážny rast ekonomiky a zvyšovanie jej konkurenčnej schopnosti, ako i reálnej a postupne i nominálnej konvergencie k rozvinutým krajinám EÚ, resp. EMÚ.
Predkladaný materiál nemá finančné, ekonomické a enviromentálne vplyvy a vplyvy na zamestnanosť.